אדוארד קוזנצוב

ממוזער|שמאל|250px|אדוארק קןזניצוב מקבל פרס מפעל חיים על תרומתו לעיתונות דוברי הרוסית בישראל
אדוארד קוזנצוב (ברוסית: Эдуард Кузнецов; 29 בינואר 1939 – 22 בדצמבר 2024) היה עורך, עיתונאי וסופר סובייטי-ישראלי שהיה אסיר ציון בברית המועצות.

ביוגרפיה
קוזנצוב נולד במוסקבה ב-1939 לאב יהודי, שממנו נתייתם בהיותו בן שנתיים, ולאם רוסיה.

בשנת 1960, ביחד עם ולדימיר בוקובסקי ויורי גלנסקוב, נמנה עם מארגני אספות נוער ליד פסל מאיאקובסקי במוסקבה. ב-1961 נעצר לראשונה על ידי המשטר הסובייטי ונכלא לשבע שנים, לאחר שהקריא שירי מחאה מפרי עטו בכיכר מאיאקובסקי במוסקבה, ולאחר שפרסם סאמיזדאט נגד המשטר בשם "פניקס".

ב-15 ביוני 1970 הנהיג קוזניצוב, לצד מארק דימשיץ, ניסיון של ציונים מתנגדי משטר סובייטים לחטוף מטוס ריק מלנינגרד לשוודיה בדרך לישראל, על מנת לברוח מברית המועצות לאחר שלא קיבלו אישור יציאה. קוזנצוב ודימשיץ נידונו למוות, אך בעקבות לחץ בינלאומי הומתק עונשם ל-15 שנות מאסר. אשתו של קוזניצוב, סילווה זלמנסון, נדונה ל-10 שנות מאסר (שוחררה ב-1974 בעסקת החלפת אסירים ועלתה לישראל). באפריל 1979 שוחרר קוזניצוב מהכלא במסגרת עסקת חילופי אסירים עם ארצות הברית, יחד עם ארבעה אסירים נוספים, מתנגדי המשטר.

לאחר ששוחרר עלה קוזניצוב לישראל. ב-1980 נולדה לו ולאשתו, סילווה זלמנסון, בתם ענת. ב-1981 הזוג התגרש. לקראת הבחירות לכנסת העשירית הצטרף למפלגה הראשונה בישראל שהוקמה על ידי יוצאי ברית המועצות - "הרשימה למען עלייה". הרשימה זכתה בכ-7,000 קולות, אך לא עברה את אחוז החסימה.

בשנת 1983 עזב את ישראל עקב קשיי שפה ופרנסה ועבר למינכן, בין השאר כדי שיוכל לעסוק מאירופה בפעילות למען זכויות־האדם בברית־המועצות. שם קיבל משרה כמנהל מחלקת החדשות של רדיו אירופה החופשית, שהוקם בימי המלחמה הקרה על־ידי הקונגרס האמריקאי כדי לשדר אל מעבר למסך־הברזל.

בשנת 1990 חזר לישראל כדי לשמש עורך היומון בשפה הרוסית "ורמיה", שהקים באותה עת איל העיתונות רוברט מקסוול. ביולי 1992, יחד עם קבוצה גדולה של עיתונאים אשר מחו נגד תנאי העסקתם, עבר לעבוד ב"ווסטי", העיתון הרוסי הנפוץ בישראל, כעורך הראשי. בשנת 1999 פוטר מתפקידו לטענתו בעקבות לחץ שהפעיל נתן שרנסקי, מנהיג מפלגת ישראל בעלייה, לאחר שפרסם תכנים ביקורתיים כלפיו. אחר כך הקים וערך את השבועון "מיג ניוז" שהוקם במימון האוליגרך ודים רבינוביץ'. בשנים 2003–2007 היה העורך הראשי של האלמנך הספרותי והאמנותי "Nota Bene".

קוזנצוב נישא בשנית ללריסה גרשטיין, פעילת ישראל בעליה, שנפטרה בדצמבר 2023. הזוג התגורר ליד ירושלים.

ב-2017 קיבל פרס מפעל חיים מערוץ 9, על תרומתו לעיתונות בשפה הרוסית בישראל.

אדוארד קוזניצוב נפטר ב-22 בדצמבר 2024, והובא למנוחות בבית העלמין החדש בחדרה.

מספריו
 יומני כלא - ספר אשר כתב ב-1973 בכלא הסובייטי בסתר ואשר הוברח למערב. הספר זכה בפרס "גוליבר" בצרפת ב-1974
 אני אזרח ישראל! - ספר אשר כתב ב-1975 בכלא הסובייטי בסתר ואשר הוברח למערב. תרגם מרוסית מנחם בן־אייר. הוצאת עם עובד, ספריית אופקים' 1975
 ריצת מרתון במורדוביה - 1980, הוצאת כתר

 כתבות וסרטים 
 "מבצע חתונה" - דוקומנטרי. סרטה של ענת זלמנסון-קוזנצוב, בתו של אדוארד
 עלייה קשה: המראת העיתונות הרוסית - וקריסתה, באתר nrg
  קוזנצוב ודימשיץ מגיעים לישראל, 30 באפריל 1979. בין מקבלי הפנים: מנחם בגין, יגאל ידין, אריה דולצין, דוד לוי. ארכיון AP

 אמיר לוי, 50 שנה ל'מבצע חתונה': "יצרנו את הסדק הראשון במסך הברזל", באתר מידה, 15 ביוני 2020

לקריאה נוספת
אני אזרח ישראל! : יומן מהכלא / אדוארד קוזנצוב - הספר היחידי שהוברח ממחנות העבודה הסובייטים ופורסם במערב. "יומן שרשם בכלא הסובייטי, בסתר, אדוארד קוזיצוב ואשר הוברח למערב. קוזנצוב שנתיתם בגיל צעיר מאביו היהודי, גודל על ידי אמו כרוסי ללא כל זיקה ליהדות, ורק בהתבגרו זיהה את עצמו עם העם היהודי והחל ללחום על זכותו לעלות לישראל. הוא נאשם בניסיון הנודע לחטוף מטוס (ריק) כדי לצאת מברית-המועצות, ונדון במשפט לנינגרד תחילה למוות, אך לאחר-מכן הוחלף ענשו בחמש-עשרה שנות מאסר". בשפות אחרות הספר נקרא "יומני כלא", אבל בעברית קיבל את הכותרת "אני אזרח ישראל", מאחר שבכלא הודיע שהוא מוותר לא עזרחות סובייטית והוא אזרח ישראל. הספר תורגם מרוסית לאנגלית, צרפתית, גרמנית, ספרדית.
ריצת מראתון למורדוביה / אדוארד קוזנצוב

קישורים חיצוניים



הערות שוליים

קטגוריה:אסירי ציון בברית המועצות
קטגוריה:מורשעים בדין בברית המועצות
קטגוריה:עיתונאים ישראלים
קטגוריה:עולים בשנות ה-1970
קטגוריה:ישראלים ילידי רוסיה
קטגוריה:ישראלים ילידי ברית המועצות
קטגוריה:נרדפי המשטר הסובייטי
קטגוריה:מורשעים בעבירות על רקע אידאולוגי בברית המועצות
קטגוריה:מתנגדי משטר בברית המועצות
קטגוריה:אישים הקבורים בחדרה
קטגוריה:ישראלים שנולדו ב-1939
קטגוריה:ישראלים שנפטרו ב-2024